Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 563/14/5507	Námestovo, 20.1.2015
EEČ : 2-41-36-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Námestovo
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že ako rodič v Oravskom Veselom a všade tam kde sa zdržiaval, napriek zákonom stanovenej povinnosti vyživovať svoje deti, ktorá mu ako rodičovi vyplýva priamo zo Zákona o rodine č. 36/2005 v platnom znení, minimálne v rozsahu výživného vo výške 30% zo sumy životného minima na každé maloleté nezaopatrené dieťa, alebo nezaopatrené dieťa podľa osobitného zákona vo výške po 27,13 €,/ v období od 01.02.2014 až do súčasnosti, s výnimkou zaplatenej sumy vo výške 50,- €, ktorú zaplatil v mesiaci február 2014 a sumy 50,- €, ktorú zaplatil dňa 24. 07. 2014, si túto vyživovaciu povinnosť voči svojím štyrom nezaopatreným deťom: XXXXX, nar. 24. 10. 1997, XXXXX, nar. 18. 12. 2002, XXXXX, nar. 25. 02. 2005 a XXXXX, nar. 11. 04. 2010, neplnil vôbec, čím dlhuje za uvedené obdobie výživné vo výške najmenej 985,20 € do rúk matky nezaopatrených detí XXXXX, nar. 16. 09. 1973, trvalé bytom XXXXX pričom v skúmanom období pracoval na základe živnostenského oprávnenia, brigádne, na základe pracovnej zmluvy v spoločnosti Business and Drive, spol. s r. o., Malacky, v spoločnosti HRC Slovakia, Bratislava, v spoločnosti Schneider Cleaning, s. r. o. Žiar nad Hronom a v spoločnosti Cofely a. s. Bratislava, z čoho mal príjem, teda v skúmanom období vzhľadom na svoje schopnosti, možnosti a majetkové pomery mohol vyživovaciu povinnosť plniť a tohto konania sa dopustil na viacerých osobách.	

lebo zanikla trestnosť činu

Odôvodnenie:
Uznesením vyšetrovateľa PZ Okresného riaditeľstva PZ Dolný Kubín, odbor kriminálnej polície, pod ČVS: ORP-335/1-VYYS-DK-2014 zo dňa 03.09.2014 bolo podľa § 199 ods. 1 Trestného poriadku začaté trestné stíhanie a následne dňa 26.11.2014 bolo  podľa § 206 ods. 1 Trestného poriadku vznesené obvinenie XXXXX, nar. XXXXX, pre prečin zanedbania povinnej výživy podľa § 207 odsek 1, odsek 3 písm. a) Trestného zákona, na tom skutkovom základe, ako je uvedené vo výrokovej časti uznesenia povereného príslušníka PZ. 

Obvinený XXXXX sa vo výpovedi vyjadril okolnostiam neplatenia výživného, pričom vo svojej výpovedi sa ku skutku priznal a uviedol, že dlžné výživné už uhradil a to celkovo vo výške 1200 €. 
Svedkyňa - poškodená XXXXX vo výpovedi sa vyjadrila k obdobiu, počas ktorého jej nebolo uhrádzané výživné na maloleté deti, za obdobie od 01.02.2014 do súčasnej doby jej spolu aj za december 2014 XXXXX vyplatil celé dlžné výživné. Ďalej uviedla, že jej deti biedou ani núdzou netrpeli počas neplnenia si vyživovacej povinnosti XXXXX.  
Podľa § 207 ods. 1, ods. 3 písm. b) Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného, závažnejším spôsobom konania.
Ďalej poukazujem na znenie ustanovenia § 86 písm. a/ Trestného zákona, podľa ktorého trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
 	Aby bolo možné aplikovať ustanovenie o účinnej ľútosti musí páchateľ uhradiť dlžné výživné za celé obdobie, pre ktoré orgány činné v trestnom konaní zisťujú jeho trestnú zodpovednosť (vymedzené žalovaným skutkom). Splnenie vyživovacej povinnosti je totiž dôležitejšie ako potrestanie páchateľa. (viď XXXXX súdu ČR R 21/2003).
Podľa ustanovenia § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu. 
Vzhľadom k tomu, že obvinený využil ustanovenie § 86 písm. a/ Trestného zákona a zameškané výživné v plnej výške uhradil, rozhodla som preto tak, ako je uvedené vo výroku tohto uznesenia a trestné stíhanie obvineného XXXXX som v zmysle § 215 odsek 1 písmeno h/ Trestného poriadku zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Veronika Kabáčová
prokurátorka